**Rozšírenie núdzového stavu na zamestnancov v zubných ambulanciách**

Vláda Slovenskej republiky na svojom zasadnutí dňa 16. apríla 2020 schválila s účinnosťou od 18. apríla uznesenie č. 233/2020, ktorým rozšírila uloženie pracovnej povinnosti na zabezpečenie výkonu zdravotnej starostlivosti aj na zamestnancov držiteľov povolenia na prevádzkovanie všeobecnej ambulancie a držiteľov povolenia na prevádzkovanie špecializovaných ambulancií.

Uznesením sa teda rozširuje **možnosť** uloženia pracovnej povinnosti príslušným štátnym orgánom (okresným úradom) aj zamestnancom poskytovateľov zubno-lekárskej ambulantnej starostlivosti, a to formou písomného príkazu.

Fyzická osoba, ktorej bola **uložená** pracovná povinnosť v rozsahu vymedzenom v písomnom príkaze, je povinná sa podriadiť príkazu a uloženú pracovnú povinnosť plniť. Okresný úrad môže uložiť fyzickej osobe za neplnenie uloženej pracovnej povinností pokutu až do výšky 33 000 eur. Súčasne fyzická osoba, ktorá za krízovej situácie odoprie vykonávať alebo úmyselne nevykonáva uloženú pracovnú povinnosť, prípadne sa plneniu povinnosti úmyselne vyhýba, môže svojim konaním naplniť niektorú zo skutkových podstát trestných činov upravených v Trestnom zákone (napr. § 290a, § 290b).

**Pracovnú povinnosť v období krízovej situácie nemožno uložiť:**

a) zamestnancovi so zmenenou pracovnou schopnosťou a občanovi s ťažkým zdravotným postihnutím,

b) fyzickej osobe mladšej ako 18 rokov veku a staršej, ako je stanovený dôchodkový vek,

c) tehotnej žene, matke do konca deviateho mesiaca po pôrode, dojčiacej žene a žene do konca tretieho mesiaca po pôrode, ak sa dieťa narodilo mŕtve, zomrelo alebo žena sa oň nestará,

d) fyzickej osobe, ktorá sa trvalo stará o dieťa mladšie ako 15 rokov veku,

e) fyzickej osobe, ktorá sa trvalo stará o dieťa staršie ako 15 rokov veku, ktoré má dlhodobo nepriaznivý zdravotný stav alebo je dlhodobo ťažko zdravotne postihnuté a vyžaduje mimoriadnu starostlivosť,

f) fyzickej osobe, ktorá sa celodenne a riadne stará o fyzickú osobu, ktorá je prevažne alebo úplne bezvládna alebo je staršia ako 70 rokov veku a nemôže zabezpečiť starostlivosť o túto osobu jej umiestnením do zariadenia sociálnych služieb, alebo fyzickej osobe, ktorá opatruje fyzickú osobu s ťažkým zdravotným postihnutím odkázanú na opatrovanie,

g) fyzickej osobe vykonávajúcej profesionálnu službu alebo mimoriadnu službu a fyzickej osobe, ktorá dobrovoľne prevzala brannú povinnosť,

h) fyzickej osobe oslobodenej od výkonu mimoriadnej služby,

i) fyzickej osobe požívajúcej exteritorialitu podľa medzinárodného práva a osobe patriacej k cudzím diplomatickým misiám, k cudzím konzulárnym úradom, k orgánom cudzích štátov alebo k medzinárodným orgánom, ak tieto úrady alebo orgány pôsobia na území Slovenskej republiky so súhlasom príslušných orgánov a nejde o občanov Slovenskej republiky,

j) ostatným cudzincom v rozsahu, ktorý vyplýva z medzinárodných zmlúv alebo medzinárodného práva.

Dôvod oslobodenia od pracovnej povinnosti z dôvodu telesnej alebo duševnej nespôsobilosti je potrebné preukázať úradným potvrdením lekára alebo rozhodnutím príslušného štátneho orgánu.